Onwettige sigarethandel: Sindikate gebruik geweld, intimidasie(Argieffoto) Die drukgroep Tax Justice South Africa (TJSA) waarsku dat georganiseerde misdaadsindikate nou bendetaktiek gebruik om hul beheer oor sigarethandel te behou sedert die verbod op tabakprodukte opgehef is. Yusuf Abramjee, stigter van TJSA, het Dinsdag gesê die verbod op tabakprodukte en alkohol het misdadigers in onwettige handel ŉ monopolie op hierdie markte gegee. Dit het daartoe gelei dat die handel in sigarette meer winsgewend as dié in dwelms geword het met sommige dwelmbase wat volgens Ambramjee tot R100 miljoen ŉ dag gedurende die verbod op tabakprodukte gemaak het. “Hierde misdadigers is nie lus om afstand te doen van die beheer nadat die verbod opgehef is nie. Hulle het nou hul enorme belastingvrye wins gebruik om hul verskaffingsnetwerke uit te brei en hulself in gemeenskappe in te setel.” Daar word berig dat hierdie misdaadsindikate dreigemente van geweld, intimidasie en ander taktieksoorte gebruik om informele handelaars en spazawinkels te dwing om hul voorraad steeds te verkoop. “Dit is ŉ prysoorlog met die klem op oorlog en hou ŉ baie ernstige gevaar van bloedvergieting in.” Abramjee wys verder daarop dat Edward Kieswetter, kommissaris van die Suid-Afrikaanse Inkomstediens, Maandag bevestig het dat dit jare sal neem om misdadigers uit te roei wat munt uit die verbod op sigarette slaan. Hy waarsku dat misdadigers nou goedkoop onwettige sigarette in die mark in dwing sonder om enige belasting te betaal. “Die owerhede moet ondersoek hoe hierdie sigarette verkoop word, terwyl Jan Taks uit geld bedrieg word wat broodnodig is om lewens te red en ons land te herbou.” Volgens Abramjee is enige pakkie sigarette wat minder as R25 kos rede tot kommer aangesien aksynsbelasting (R17,40) en BTW (R3,26) nie veel meer as R4,34 oorlaat om deur die vervaardiger, groothandelaar en kleinhandelaar gedeel te word nie. “Dit is eenvoudig nie geloofwaardig nie.”